Verbruikersake: Gebruik jou bonus regFoto ter illustrasie. (Foto: Rupixen/Unsplash) Jy het die hele jaar hierna uitgesien: jou bonus word in jou rekening inbetaal as jy een van die gelukkige salaristrekkers is wat nog ŉ bonus kry. Onmiddellik begin jy dink wat jy alles daarmee kan doen: ŉ nuwe televisiestel, ŉ nuwe rekenaar, dalk ŉ nuwe motor? Daar is soveel dinge om te koop! Maar hokaai: wat van al jou skuld? Ina Opperman gee raad hoe om jou bonus reg te gebruik. Ons het mos heeljaar gewag vir ŉ bietjie goeie nuus en wat is ŉ bonus dan nou anders as daardie bietjie goeie nuus? Dit is egter baie belangrik om jou bonus verantwoordelik te bestee, aangesien jy dit kan gebruik vir ŉ klomp goed wat jy nie regtig nodig het nie, of om jou finansiële doelwitte te bereik. “Dis lekker om ŉ bonus te kry as beloning vir jou harde werk regdeur die jaar, maar wanneer jy dit bestee, moet jy dit verantwoordelik doen”, sê Dhashni Naidoo, bestuurder van die verbruikersopvoedingsprogram by FNB. Sy raai verbruikers aan om die beginsel van 80/20 te gebruik, waar jy 80% van jou bonus gebruik om jou finansiële doelwitte te bereik, soos om jou skuld te verminder of te spaar en te belê. Jy kan dan die ander 20% gebruik om jouself en jou geliefdes ŉ bietjie te bederf. Naidoo gee hierdie praktiese wenke oor hoe om jou bonus verantwoordelik te bestee: Wanneer jy rente verdien op ŉ positiewe balans beteken dit jy het die geleentheid om addisionele inkomste te genereer in die vorm van gereelde beleggingsinkomste. As jy nie al begin het met jou beleggingsreis nie, is nou ŉ goeie tyd om te begin. Naidoo raai verbruikers aan om met ŉ finansiële adviseur te praat of met die bank. Doen ook ŉ bietjie navorsing en bemagtig jouself met inligting en kennis oor beleggings. Kyk wat die verskillende beleggingsinstrumente is en watter een by jou beleggingsdoelwit sal pas. “Ons moedig verbruikers aan om te praat met finansiële diensverskaffers of adviseurs oor hoe hulle hul geld beter kan bestuur. Banke het ook dienste en opvoedkundige inhoud wat verbruikers kan gebruik.”